amanoisuno/poet huggingface dataset:
奉和執契靜三邊應詔 許敬宗
玄塞隔陰戎，朱光分昧穀。地遊窮北際，雲崖盡西陸。星次絕軒台，風衢乖禹服。寰區無所外，天覆今咸育。竄苗猶有孽，戮負自貽辜。疏網妖鯢漏，盤藪怪禽逋。髯飛尚假息，乳視暫稽誅。幹靈振玉弩，神略運璿樞。日羽廓遊氣，天陣清華野。升晅光西夜，馳恩溢東瀉。揮袂靜昆炎，開關納流赭。錦軺淩右地，華纓羈大夏。清台映羅葉，玄沚控瑤池。駝鹿輸珍貺，樹羽饗來儀。輟肴觀化宇，棲籞萃條支。熏風交閬闕，就日泛蒙漪。充庭延飲至，絢簡敷春藻。迎薑已創圖，命力方論道。昔托遊河乘，再備商山皓。欣逢德化流，思效登封草。
奉和行經破薛舉戰地應制 許敬宗
混元分大象，長策挫修鯨。於斯建宸極，由此創鴻名。一戎幹宇泰，千祀德流清。垂衣凝庶績，端拱鑄群生。複整瑤池駕，還臨官渡營。周遊尋曩跡，曠望動天情。帷宮面丹浦，帳殿矚宛城。虜場棲九穗，前歌被六英。戰地甘泉湧，陣處景雲生。普天沾凱澤，相攜欣頌平。
奉和入潼關 許敬宗
曦馭循黃道，星陳引翠旗。濟潼紆萬乘，臨河耀六師。前旌彌陸海，後騎發通伊。勢逾回地軸，威盛轉天機。是節歲窮紀，關樹蕩涼颸。仙露含靈掌，瑞鼎照川湄。沖襟賞臨睨，高詠入京畿。
奉和春日望海 許敬宗
韓夷愆奉贐，憑險亂天常。乃神弘廟略，橫海剪吞航。電野清玄菟，騰笳振白狼。連雲飛巨艦，編石架浮梁。周遊臨大壑，降望極遐荒。桃門通山抃，蓬渚降霓裳。驚濤含蜃闕，駭浪掩晨光。青丘絢春組，丹谷耀華桑。長驅七萃卒，成功百戰場。俄且旋戎路，飲至肅岩廊。
奉和元日應制 許敬宗
天正開初節，日觀上重輪。百靈滋景祚，萬玉慶惟新。待旦敷玄造，韜旒禦紫宸。武帳臨光宅，文衛象鉤陳。廣庭揚九奏，大帛麗三辰。發生同化育，播物體陶鈞。霜空澄曉氣，霞景瑩芳春。德輝覃率土，相賀奉還淳。
奉和初春登樓即目應詔 許敬宗
旭日臨重壁，天眷極中京。春暉發芳甸，佳氣滿層城。去鳥隨看沒，來雲逐望生。歌裏非煙颺，琴上凱風清。文波浮鏤檻，摛景煥雕楹。璿璣體寬政，隆棟象端衡。創規雖有作，凝拱遂無營。沐恩空改鬢，將何謝夏成。
奉和秋日即目應制 許敬宗
玉露交珠網，金風度綺錢。昆明秋景淡，岐岫落霞然。辭燕歸寒海，來鴻出遠天。葉動羅帷颺，花映繡裳鮮。規空升暗魄，籠野散輕煙。鵲度林光起，鳧沒水文圓。無機絡秋緯，如管奏寒蟬。乃眷情何極，宸襟豫有旃。
奉和秋暮言志應制 許敬宗
秋深桂初發，寒窗菊餘菲。波擁群鳧至，秋飄朔雁歸。月莢生還落，雲枝似複非。凝宸閱棲畝，觀文佇少微。聖敬韜前哲，先天諒不違。
奉和喜雪應制 許敬宗
嵰州表奇貺，閟竹應遐巡。何如禦京洛，流霰下天津。忽若瓊林曙，俄同李徑春。姑峰映仙質，郢路雜歌塵。伏檻觀花瑞，稱觴慶冬積。飄河共瀉銀，委樹還重璧。連山分掩翠，綿霄遠韜碧。千里遍浮空，五軔咸淪跡。機前輝裂素，池上伴淩波。騰華承玉宇，凝照混金娥。是日松筠性，欣奉柏梁歌。
奉和登陝州城樓應制 許敬宗
挹河澄綠宇，禦溝映朱宮。辰旗翻麗景，星蓋曳雕虹。學嚬齊柳嫩，妍笑發春叢。錦鱗文碧浪，繡羽絢青空。眷念三階靜，遙想二南風。
遊清都觀尋沈道士得清字 許敬宗
幽人蹈箕潁，方士訪蓬瀛。豈若逢真氣，齊契體無名。既詮眾妙理，聊暢遠遊情。縱心馳貝闕，怡神想玉京。或命餘杭酒，時聽洛濱笙。風衢通閬苑，星使下層城。蕙帳晨飆動，芝房夕露清。方葉棲遲趣，於此聽鐘聲。
奉和七夕宴懸圃應制二首 許敬宗
牛閨臨淺漢，鸞駟涉秋河。兩懷縈別緒，一宿慶停梭。星模鉛裏靨，月寫黛中蛾。奈許今宵度，長嬰離恨多。婺閨期今夕，蛾輪泛淺潢。迎秋伴暮雨，待暝合神光。薦寢低雲鬢，呈態解霓裳。喜中愁漏促，別後怨天長。
奉和儀鸞殿早秋應制 許敬宗
睿想追嘉豫，臨軒禦早秋。斜暉麗粉壁，清吹肅朱樓。高殿凝陰滿，雕窗豔曲流。小臣參廣宴，大造諒難酬。
奉和詠雨應詔 許敬宗
舞商初赴節，湘燕遠迎秋。飄絲交殿網，亂滴起池漚。激溜分龍闕，斜飛灑鳳樓。崇朝方浹宇，宸盼俯凝旒。
奉和過慈恩寺應制 許敬宗
鳳闕鄰金地，龍旗拂寶台。雲楣將葉並，風牖送花來。月宮清晚桂，虹梁絢早梅。梵境留宸矚，掞發麗天才。
冬日宴於庶子宅各賦一字得歸 許敬宗
倦遊嗟落拓，短翮慕追飛。周醪忽同醉，牙弦乃共揮。油雲澹寒色，落景靄霜霏。累日方投分，茲夕諒無歸。
送劉散員同賦得陳思王詩山樹郁蒼蒼 許敬宗
喬木托危岫，積翠繞連岡。葉疏猶漏影，花少未流芳。風來聞肅肅，霧罷見蒼蒼。此中餞行邁，不異上河梁。
侍宴莎冊宮應制得情字 許敬宗
三星希曙景，萬騎翊天行。葆羽翻風隊，騰吹掩山楹。暖日晨光淺，飛煙旦彩輕。塞寒桃變色，冰斷箭流聲。漸奏長安道，神皋動睿情。
奉和過舊宅應制 許敬宗
飛雲臨紫極，出震表青光。自爾家寰海，今茲返帝鄉。情深感代國，樂甚宴譙方。白水浮佳氣，黃星聚太常。岐鳳鳴層閣，酆雀賀雕梁。桂山猶總翠，蘅薄尚流芳。攀鱗有遺皓，沐德抃稱觴。
奉和宴中山應制 許敬宗
飛雲旋碧海，解網宥青丘。養賢停八駿，觀風駐五牛。張樂臨堯野，揚麾曆舜州。中山獻仙酤，趙媛發清謳。塞門朱雁入，郊藪紫麟遊。一舉氛霓靜，千齡德化流。
奉和聖制登三台言志應制 許敬宗
中天表雲榭，載極聳昆樓。聖作規玄造，軒阿複聿修。高門符令節，形勝總神州。企翼摶禽萃，飛甍燕雀遊。綴星羅百拱，緣漢轉三休。旦雲生玉舄，初月上銀鉤。妙管含秦鳳，仙姿麗鬥牛。形言防處逸，粹藻發嘉猷。荷生無以謝，盡瘁竟何酬。
安德山池宴集 許敬宗
戚裏歡娛地，園林矚望新。山庭帶芳杜，歌吹葉陽春。台榭疑巫峽，荷蕖似洛濱。風花縈少女，虹梁聚美人。宴游窮至樂，談笑畢良辰。獨歎高陽晚，歸路不知津。
奉和聖制送來濟應制 許敬宗
萬乘騰鑣警岐路，百壺供帳餞離宮。禦溝分水聲難絕，良哉既深留帝念，沃化方有贊天聰。
七夕賦詠成篇 許敬宗
一年抱怨嗟長別，七夕含態始言歸。飄飄羅襪光天步，所歎卻隨更漏盡，掩泣還弄昨宵機。
擬江令于長安歸揚州九日賦 許敬宗
本逐征鴻去，還隨落葉來。菊花應未滿，請待詩人開。
同前擬 許敬宗
遊人倦蓬轉，鄉思逐雁來。偏想臨潭菊，芳蕊對誰開。
和邊城秋氣早 李義府
金微凝素節，玉律應清葭。邊馬秋聲急，征鴻曉陣斜。關樹凋涼葉，塞草落寒花。霧暗長川景，雲昏大漠沙。溪深路難越，川平望超忽。極望斷煙飄，遙落驚蓬沒。霜結龍城吹，水照龜林月。日色夏猶冷，霜華春未歇。睿作高紫宸，分明映玄闕。
招諭有懷贈同行人 李義府
遠遊冒艱阻，深入勞存諭。春去辭國門，秋還在邊戍。軒車行未返，節序催難駐。陌上悲轉蓬，園中想芳樹。蜀山自紛糾，岷水恒奔注。臨泛多苦懷，登攀寡歡趣。永夕飛淫雨，崇朝蒸毒霧。不求綏嶺桃，寧美邛鄉蒟。白狼行欲靜，驄馬何常驅。願接軺旆塵，聯翩東北騖。
宣正殿芝草 李義府
明王敦孝感，寶殿秀靈芝。色帶朝陽淨，光涵雨露滋。且標宣德重，更引國恩施。聖祚今無限，微臣樂未移。
詠鸚鵡 李義府
牽弋辭重海，觸網去層巒。戢翼雕籠際，延思彩霞端。慕侶朝聲切，離群夜影寒。能言殊可貴，相助憶長安。
在巂州遙敘封禪 李義府
天齊標巨鎮，日觀啟崇期。岧嶢臨渤澥，隱嶙控河沂。眺迥分吳乘，淩高屬漢祠。建嶽誠為長，升功諒在茲。帝猷符廣運，玄范暢文思。飛聲總地絡，騰化撫幹維。瑞策開珍鳳，禎圖薦寶龜。創封超昔夏，修禪掩前姬。東後方肆覲，西都導六師。肅駕移星苑，揚罕馭風司。沸鼓喧平陸，凝蹕靜通逵。汶陽馳月羽，蒙陰警電麾。岩花飄曙輦，峰葉蕩春旗。石閭環藻衛，金壇映黼帷。仙階溢秘秬，靈檢耀祥芝。張樂分韶濩，觀禮縱華夷。佳氣浮丹谷，榮光泛綠坻。三始貽遐貺，萬歲受重厘。菲質陶恩獎，趨跡奉軒墀。觸網淪幽裔，乘徼限明時。周南昔已歎，邛西今複悲。
堂堂詞二首 李義府
鏤月成歌扇，裁雲作舞衣。自憐回雪影，好取洛川歸。懶整鴛鴦被，羞褰玳瑁床。春風別有意，密處也尋香。
詠烏 李義府
日裏颺朝彩，琴中伴夜啼。上林如許樹，不借一枝棲。